పల్లవి శారద

పల్లవి శారద (ఆంగ్లం: Pallavi Sharda; జననం 1988 మార్చి 5) ఒక ఆస్ట్రేలియన్ నటి. ఆమె భారత సంతతికి చెందిన భరతనాట్యం నర్తకి. అకాడమీ అవార్డుకు నామినేట్ చేయబడిన చిత్రం లయన్ (2016)లో ఆమె తన పాత్రకు ప్రసిద్ధి చెందింది. పలు అంతర్జాతీయ అవార్డులను కైవసం చేసుకొన్న ఈ చిత్రం ప్రపంచ వ్యాప్తంగా $140 మిలియన్ లని వసూలు చేసి వాణిజ్యపరంగా కూడా జయప్రదం అయ్యింది. ఆస్ట్రేలియన్ చలనచిత్ర రంగంలో ఇది ఒక రికార్డుగా మిగిలిపోయింది.

ఆమె హిందీ భాషా చిత్రాలైన బేషరం (2013), హవాయిజాదా (2015), బేగం జాన్ (2017)లలో కూడా నటించింది. ఆమె ఆస్ట్రేలియన్ చిత్రం సేవ్ యువర్ లెగ్స్! (2012), ఆస్ట్రేలియన్ టెలిసిరీస్ లెస్ నార్టన్ (2019)లలోనూ నటించింది. ఆమె టామ్ అండ్ జెర్రీ (2021), అమెరికన్ చిత్రం రోమ్-కామ్ వెడ్డింగ్ సీజన్‌ (2022)లలో నటించింది.

 ప్రారంభ జీవితం 
పల్లవి శారద పశ్చిమ ఆస్ట్రేలియాలోని పెర్త్‌లో భారతీయ కుటుంబంలో హేమ శారదా, నలిన్ కాంత్ శారదా దంపతులకు జన్మించింది. ఆమె తల్లిదండ్రులు ఇద్దరూ భారతదేశంలోని ముంబై, ఢిల్లీ నగరాలలోని చెం ఐఐటి పూర్వ విద్యార్థులు. వీరివురు సైన్స్ లండ్ ఇంజనీరింగ్‌లో పి.హెచ్.డిలు కలిగి ఉన్నారు. ఆమె పుట్టకముందే వారు 1980లలో ఆస్ట్రేలియాకు వలస వెళ్ళారు. పల్లవి శారద పసిపిల్లగా మెల్‌బోర్న్‌కి వచ్చింది, అక్కడ ఆమె వాయవ్య శివారు ప్రాంతాల్లో పెరిగింది. ఆమె ఎస్సెండన్‌లోని లోథర్ హాల్ ఆంగ్లికన్ గ్రామర్ స్కూల్ వెళ్లి అక్కడ అకడమిక్ స్కాలర్‌షిప్ పొందింది. 16 సంవత్సరాల వయస్సులో ఆమె మెల్బోర్న్ విశ్వవిద్యాలయం నుండి ఎల్.ఎల్.బి, బిఎ (మీడియా & కమ్యూనికేషన్స్) డిగ్రీ పట్టాపుచ్చుకుంది. అలాగే, ఆమె డిప్లొమా ఇన్ మోడరన్ లాంగ్వేజెస్ (ఫ్రెంచ్) పూర్తిచేసింది. ఆమె 2013లో మెల్బోర్న్ నుండి ముంబైకి స్థావరాన్ని మార్చింది. 

 కెరీర్ 
కరణ్ జోహార్ మై నేమ్ ఈజ్ ఖాన్ (2010)లో అతిథి పాత్రలో నటించడం ద్వారా పల్లవి శారద తన బాలీవుడ్ కెరీర్‌ను ప్రారంభించింది. 2010 మార్చిలో సిడ్నీలో జరిగిన మిస్ ఇండియా ఆస్ట్రేలియా కిరీటాన్ని ఆమె గెలుచుకుంది. ఆమె తరువాత హాస్య-నాటక చిత్రం, దస్ తోలా (2010)లో నటుడు మనోజ్ బాజ్‌పేయి సరసన నటించింది. ఇందులో ఆమె పల్లెటూరి నృత్య ఉపాధ్యాయురాలు గీత పాత్రను పోషించింది. ఆమె నటనను ది టైమ్స్ ఆఫ్ ఇండియా కీర్తించింది. 2011, 2012లలో ఆమె థియేట్రికల్ మ్యూజికల్, తాజ్ ఎక్స్‌ప్రెస్‌కి శ్రుతి మర్చంట్ దర్శకత్వం వహించగా, వైభవీ మర్చంట్ కొరియోగ్రఫీలో ప్రధాన నటిగా చేసింది.

ఆమె 2013 ఫిబ్రవరి 28న విడుదలైన హాస్య చిత్రం సేవ్ యువర్ లెగ్స్‌తో ఆస్ట్రేలియన్ చలనచిత్ర రంగ ప్రవేశం చేసింది. ఆ తర్వాత ఆమె అభినవ్ కశ్యప్ బాలీవుడ్ చిత్రం బేషరమ్‌లో నటించింది. ఆ తరువాత, ఆమె బాలీవుడ్ వెంచర్, హవాయిజాద 2015 జనవరి 30న ప్రపంచవ్యాప్తంగా విడుదలైంది. దీనికి విభు పూరి దర్శకత్వం వహించగా, ఆయుష్మాన్ ఖురానా, మిథున్ చక్రవర్తి ప్రధాన పాత్రల్లో నటించారు. ఇందులో ఆమె ముంబైలో బ్రిటీష్ రాజ్ కాలంలో వేశ్య నర్తకి పాత్రలో నటించి విమర్శకుల ప్రశంసలు అందుకుంది.

ఆమె 2016 ఇండియన్ ప్రీమియర్ లీగ్ (IPL) లో వాఖ్యాతగా సోనీ ఇఎస్పిఎన్ (Sony ESPN) జట్టులో చేరింది. అదే సంవత్సరం, ఆమె హాలీవుడ్ చిత్రం లయన్‌లో దేవ్ పటేల్, నికోల్ కిడ్‌మాన్‌ (Nicole Kidman)లతో కలిసి నటించింది. ఆమె తదుపరి బాలీవుడ్ చిత్రం బేగం జాన్ 2017 ఏప్రిల్లో విడుదలైంది. ఇందులో, ఆమె భారతదేశం నుండి పాకిస్తాన్ విడిపోయిన సమయంలో గ్రామీణ పంజాబ్‌లోని సెక్స్ వర్కర్ గులాబో పాత్రను పోషించినందుకు విమర్శకుల ప్రశంసలు అందుకుంది. ఆమె ఎబిసి (ABC Television) ఆస్ట్రేలియా మెడికల్ డ్రామా చిత్రం పల్స్‌లో ప్రముఖ పాత్ర పోషించింది, ఆమె నటనకు ఆస్ట్రేలియా కాస్టింగ్ గిల్డ్ "రైజింగ్ స్టార్" అవార్డును ప్రదానం చేసింది. ఆమె ఎబిసి టీవి సిరీస్ లెస్ నార్టన్‌లో జార్జి పాత్రను పోషించింది. ఆమె గురిందర్ చద్దా దర్శకత్వం వహించిన ఐటీవి (ITV) హిస్టారికల్ డ్రామా సిరీస్, ఎబిసి టీవి కామెడీ రెట్రోగ్రేడ్‌లో బీచమ్ హౌస్‌లలో నటిస్తోంది.

ఇక రచయతగా ఆమె తన మొదటి పుస్తకం పని మొదలు పెట్టింది, ప్రస్తుతం ఇంకా పేరు పెట్టబడలేదు, ఇది ఆస్ట్రేలియాలో నివసిస్తున్న భారతీయ అమ్మాయిగా తన గుర్తింపు పోరాటాలను అన్వేషిస్తుంది.

 మూలాలు 

వర్గం:1988 జననాలు
వర్గం:ఆస్ట్రేలియన్ సినిమా నటీమణులు
వర్గం:భారత సంతతికి చెందిన ఆస్ట్రేలియన్ ప్రజలు
వర్గం:భారతదేశంలోని ఆస్ట్రేలియన్ ప్రవాస నటీమణులు
వర్గం:హిందీ సినిమా నటీమణులు
వర్గం:మెల్బోర్న్ లా స్కూల్ పూర్వ విద్యార్థులు